חידון נצבים

**אַתֶּם נִצָּבִים הַיּוֹם כֻּלְּכֶם לִפְנֵי ה' אֱלֹהֵיכֶם רָאשֵׁיכֶם שִׁבְטֵיכֶם זִקְנֵיכֶם וְשֹׁטְרֵיכֶם כֹּל אִישׁ יִשְׂרָאֵל: טַפְּכֶם נְשֵׁיכֶם וְגֵרְךָ אֲשֶׁר בְּקֶרֶב מַחֲנֶיךָ מֵחֹטֵב עֵצֶיךָ עַד שֹׁאֵב מֵימֶיךָ**: (דברים כט ט-י).[[1]](#footnote-1)

**הנחיות לחידון:**

1. החידון כולו הוא סביב הפועל נצ"ב או יצ"ב.
2. כל החידות הן מספר התורה (לא מהנ"ך), אבל בסדר אקראי במכוון.
3. מותר (רצוי) עם ספרים פתוחים! המשימה העיקרית איננה פתרון החידה, אלא מציאת הפסוק/ים שהם התשובה בתורה.
4. יש להקריא תחילה רק את שורת הכותרת, כגון: 1. אורחים. מי שינחש כבר שם, כולל ציטוט המקור, מקבל 12 נקודות. אם אף אחד לא ניחש, יש להמשיך בקריאת השורות שתחת לכותרת.
5. השלמת החרוז בנוסח השאלה הוא סיוע טוב למציאת התשובה. אך כאמור, **המשימה העיקרית היא לא פתרון החידה, אלא ציטוט המקור בתורה, היינו, הפסוק/ים המכיל/ים את הפועל נצ"ב או יצ"ב המתקשר לפרשתנו.**
6. החידון מיועד ובמיוחד לדור העתיד הצעיר, ל-"[טפכם](https://www.mayim.org.il/?parasha=%d7%98%d7%a4%d7%9b%d7%9d" \l "gsc.tab=0)". אבל מותר גם לגדולים להשתתף ולסייע.

1. אורחים

שלושה אורחים ביום מאד חם

נהנים מהכנסת האורחים של ...

תשובה: אברהם. שלושת המלאכים שבאו לאברהם בתחילת פרשת וירא, בראשית יח ב: "וַיִּשָּׂא עֵינָיו וַיַּרְא וְהִנֵּה שְׁלֹשָׁה אֲנָשִׁים **נִצָּבִים** עָלָיו וַיַּרְא וַיָּרָץ לִקְרָאתָם מִפֶּתַח הָאֹהֶל וַיִּשְׁתַּחוּ אָרְצָה".

2. כבוד ה'

בקש על כבוד ה' לעמוד

ומשם זכינו לי"ג ...

תשובה: מדות (של הנהגת הקב"ה). משה בנקרת הצור, שמות פרק לד פסוקים ב וה: "וֶהְיֵה נָכוֹן לַבֹּקֶר וְעָלִיתָ בַבֹּקֶר אֶל־הַר סִינַי **וְנִצַּבְתָּ** לִי שָׁם עַל־רֹאשׁ הָהָר: ... וַיֵּרֶד ה' בֶּעָנָן **וַיִּתְיַצֵּב** עִמּוֹ שָׁם וַיִּקְרָא בְשֵׁם ה' ". ראו גם שמות לג כא: "וַיֹּאמֶר ה' הִנֵּה מָקוֹם אִתִּי **וְנִצַּבְתָּ** עַל־הַצּוּר". ושם התגלו למשה י"ג המידות של הנהגת ה' בעולם (לא לבלבל עם י"ג המדות בהם נדרשת התורה).

3. מלאך ה'

יצא לעצור את הרשע בדרכו

והרשע לא ראה אותו, רק את ....

תשובה: אתונו. המלאך העומד כנגד בלעם, במדבר כב כב-כג: "וַיִּחַר־אַף אֱלֹהִים כִּי־הוֹלֵךְ הוּא ו**יִּתְיַצֵּב** מַלְאַךְ ה' בַּדֶּרֶךְ לְשָׂטָן לוֹ וְהוּא רֹכֵב עַל־אֲתֹנוֹ וּשְׁנֵי נְעָרָיו עִמּוֹ: וַתֵּרֶא הָאָתוֹן אֶת־מַלְאַךְ ה' **נִצָּב** בַּדֶּרֶךְ וְחַרְבּוֹ שְׁלוּפָה בְּיָדוֹ וַתֵּט הָאָתוֹן מִן־הַדֶּרֶךְ וכו' ". בלעם לא ראה את המלאך, אתונו ראתה.

4. מְצַפֶּה שיפתח את ...

מזמין הקללה עומד ומצפה

מתי הוא כבר יפתח את ....

תשובה: את הפה. בלק מלך מואב שעומד ומצפה שבלעם יתחיל כבר לקלל את ישראל, במדבר כג ו, טו, יז: "וַיָּשָׁב אֵלָיו וְהִנֵּה **נִצָּב** עַל־עֹלָתוֹ הוּא וְכָל־שָׂרֵי מוֹאָב: ... וַיֹּאמֶר אֶל־בָּלָק **הִתְיַצֵּב** כֹּה עַל־עֹלָתֶךָ וְאָנֹכִי אִקָּרֶה כֹּה: ... וַיָּבֹא אֵלָיו וְהִנּוֹ **נִצָּב** עַל־עֹלָתוֹ וְשָׂרֵי מוֹאָב אִתּוֹ וכו' ". בלעם, תפתח כבר את הפה.

5. לפני התנין הגדול

לפני המלך השליט הנורא

עמוד איתן שְׁלוּחִי, אַל ...

תשובה: אל תירא. משה לפני פרעה, שמות ז טו: "לֵךְ אֶל־פַּרְעֹה בַּבֹּקֶר הִנֵּה יֹצֵא הַמַּיְמָה **וְנִצַּבְתָּ** לִקְרָאתוֹ עַל־שְׂפַת הַיְאֹר וְהַמַּטֶּה אֲשֶׁר־נֶהְפַּךְ לְנָחָשׁ תִּקַּח בְּיָדֶךָ". וכך גם בשמות ח טז: "וַיֹּאמֶר ה' אֶל־מֹשֶׁה הַשְׁכֵּם בַּבֹּקֶר **וְהִתְיַצֵּב** לִפְנֵי פַרְעֹה הִנֵּה יוֹצֵא הַמָּיְמָה וְכו' ". וכן בשמות ט יג. משה, אל תירא.

6. מוצב וניצב

גדול מעל קטן, עומד שומר ניצב

בחלום הבורח ל ..., מפני אחיו ...

תשובה: לחרן מפני אחיו עשו. הסולם מוצב וה' ניצב בחלום יעקב הבורח לחרן מפני עשו, בראשית כח יב-יג: "וַיַּחֲלֹם וְהִנֵּה סֻלָּם **מֻצָּב** אַרְצָה וְרֹאשׁוֹ מַגִּיעַ הַשָּׁמָיְמָה וְהִנֵּה מַלְאֲכֵי אֱלֹהִים עֹלִים וְיֹרְדִים בּוֹ: וְהִנֵּה ה' **נִצָּב** עָלָיו וַיֹּאמַר אֲנִי ה' אֱלֹהֵי אַבְרָהָם אָבִיךָ וֵאלֹהֵי יִצְחָק וכו'.

7. אחות משגיחה

עומדת האחות משגיחה בְּתוֹרָהּ

על זה שיגדל וילמדנו ...

תשובה: תורה. מרים נצבת על משה בתיבה, שמות ב ג-ד: "וְלֹא־יָכְלָה עוֹד הַצְּפִינוֹ וַתִּקַּח־לוֹ תֵּבַת גֹּמֶא וַתַּחְמְרָה בַחֵמָר וּבַזָּפֶת וַתָּשֶׂם בָּהּ אֶת־הַיֶּלֶד וַתָּשֶׂם בַּסּוּף עַל־שְׂפַת הַיְאֹר: **וַתֵּתַצַּב** אֲחֹתוֹ מֵרָחֹק לְדֵעָה מַה־יֵּעָשֶׂה לוֹ". ובזכותה זכה ללמדנו תורה (ולה נסלח כשאמרה עליו .... ...)

8. מלחמה לה'

על ראש הגבעה באמונה

עמד או ישב עד תום ה- ....

 תשובה: המלחמה. משה במלחמת עמלק, שמות יז ט: "וַיֹּאמֶר מֹשֶׁה אֶל־יְהוֹשֻׁעַ בְּחַר־לָנוּ אֲנָשִׁים וְצֵא הִלָּחֵם בַּעֲמָלֵק מָחָר אָנֹכִי **נִצָּב** עַל־רֹאשׁ הַגִּבְעָה וּמַטֵּה הָאֱלֹהִים בְּיָדִי". עד תום המלחמה בעמלק.

9. כבשים

עומדות אילמות והן עדות לשבועה

ושם עתידה להיבנות לנגב ...

תשובה: בירה. כריתת הברית בין אברהם לאבימלך, יסוד העיר באר שבע, בירת הנגב, בראשית כא כח-כט: "**וַיַּצֵּב** אַבְרָהָם אֶת־שֶׁבַע כִּבְשֹׂת הַצֹּאן לְבַדְּהֶן: וַיֹּאמֶר אֲבִימֶלֶךְ אֶל־אַבְרָהָם מָה הֵנָּה שֶׁבַע כְּבָשֹׂת הָאֵלֶּה אֲשֶׁר **הִצַּבְתָּ** לְבַדָּנָה".

10. תור ארוך

בתור ארוך לדין קטן ולדין קשה

עמדו כולם מבוקר עד ערב לפני ...

תשובה: לפני משה, כשהוא שופט את ישראל ויתרו גוער בו, שמות יח יד: "וַיַּרְא חֹתֵן מֹשֶׁה אֵת כָּל־אֲשֶׁר־הוּא עֹשֶׂה לָעָם וַיֹּאמֶר מָה־הַדָּבָר הַזֶּה אֲשֶׁר אַתָּה עֹשֶׂה לָעָם מַדּוּעַ אַתָּה יוֹשֵׁב לְבַדֶּךָ וְכָל־הָעָם **נִצָּב** עָלֶיךָ מִן־בֹּקֶר עַד־עָרֶב".

11. ממתין לסימן

ממתין לראות מי תהיה הנערה

ובסוף הגיעה ושמה ...

תשובה: רבקה. עבד אברהם שממתין לנערה שתבוא ותשקה אותו ואת גמליו, בראשית כד מג (גם יג): "הִנֵּה אָנֹכִי **נִצָּב** עַל־עֵין הַמָּיִם וְהָיָה הָעַלְמָה הַיֹּצֵאת לִשְׁאֹב וְאָמַרְתִּי אֵלֶיהָ הַשְׁקִינִי־נָא מְעַט־ מַיִם מִכַּדֵּךְ".

12. מחלוקת

שניים נצים ונצבים בראש מורם

בעלי מדון ומחלוקת הם, ... ו- ...

תשובה: דתן ואבירם שהתריסו כנגד משה, במדבר טז כז: "וְדָתָן וַאֲבִירָם יָצְאוּ **נִצָּבִים** פֶּתַח אָהֳלֵיהֶם וּנְשֵׁיהֶם וּבְנֵיהֶם וְטַפָּם". ואם נוריד את הבי"ת מ"נצבים" נמצא אותם, עפ"י המדרש, גם במצרים, שמות ב יג: "וְהִנֵּה שְׁנֵי־אֲנָשִׁים עִבְרִים **נִצִּים** וַיֹּאמֶר לָרָשָׁע לָמָּה תַכֶּה רֵעֶךָ".

13. חלום

ניצבת אילמת בשדה ואחיותיה משתחוות לה אפיים

ומחלום זה יצאה מריבה גדולה וגם משביר ל ...

תשובה: משביר למצרים. אלומתו של יוסף בחלום האלומות, בראשית לז ז: "וְהִנֵּה אֲנַחְנוּ מְאַלְּמִים אֲלֻמִּים בְּתוֹךְ הַשָּׂדֶה וְהִנֵּה קָמָה אֲלֻמָּתִי וְגַם־**נִצָּבָה** וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי". ונתגלגל יוסף למצרים כעבד, וזכה לעלות לגדולה והציל את מצרים.

14. סנהדרין הראשונה

כבד ממך הדבר

לא תוכל עוד לבד

צרף עוד ... במספר.

וביחד אתך ..... ו ...

תשובה: שבעים במספר וביחד אתך שבעים ואחד. מינוי שבעים הזקנים, סנהדרין הראשונה, במדבר יא טז: "וַיֹּאמֶר ה' אֶל־מֹשֶׁה אֶסְפָה־לִּי שִׁבְעִים אִישׁ מִזִּקְנֵי יִשְׂרָאֵל אֲשֶׁר יָדַעְתָּ כִּי־הֵם זִקְנֵי הָעָם וְשֹׁטְרָיו וְלָקַחְתָּ אֹתָם אֶל־אֹהֶל מוֹעֵד **וְהִתְיַצְּבוּ** שָׁם עִמָּךְ".

15. אי אפשר עוד להתאפק

יצאו החוצה כל העומדים סביבותיו

בעת שהתוודע ... אל ...

תשובה: יוסף אל אחיו. כל האנשים המצרים שהקיפו את יוסף בעת שהתוודע אל אחיו, בראשית מה א: "וְלֹא־יָכֹל יוֹסֵף לְהִתְאַפֵּק לְכֹל **הַנִּצָּבִים** עָלָיו וַיִּקְרָא הוֹצִיאוּ כָל־אִישׁ מֵעָלָי וְלֹא־עָמַד אִישׁ אִתּוֹ בְּהִתְוַדַּע יוֹסֵף אֶל־אֶחָיו".

16. מצבה

השלים את אשר נדר לאלוהי ישראל

הקים גלעד לאשתו האהובה היא ...

תשובה: רחל. יעקב בחזרתו לארץ, בראשית לה יד וכ: "**וַיַּצֵּב** יַעֲקֹב **מַצֵּבָה** בַּמָּקוֹם אֲשֶׁר־דִּבֶּר אִתּוֹ **מַצֶּבֶת** אָבֶן וַיַּסֵּךְ עָלֶיהָ נֶסֶךְ וַיִּצֹק עָלֶיהָ שָׁמֶן: ... **וַיַּצֵּב** יַעֲקֹב **מַצֵּבָה** עַל־קְבֻרָתָהּ הִוא **מַצֶּבֶת** קְבֻרַת־רָחֵל עַד־הַיּוֹם".

17. כבוד לרב או למנהיג

העם הביט בו בכבוד ובמורא

ומכאן למדו לכבד רב ב ...

תשובה: בקימה. עם ישראל המביט משתאה במשה ומכבדו בקימה, שמות לג ח: "וְהָיָה כְּצֵאת מֹשֶׁה אֶל־הָאֹהֶל יָקוּמוּ כָּל־הָעָם **וְנִצְּבוּ** אִישׁ פֶּתַח אָהֳלוֹ וְהִבִּיטוּ אַחֲרֵי מֹשֶׁה עַד־ בֹּאוֹ הָאֹהֱלָה".

18. אנשים ומים

עמדו נוזלים ועברו אנשים

בנס של מכות מאתים ו ...

תשובה: וחמישים. נס קריעת ים סוף, שמות טו ח: "וּבְרוּחַ אַפֶּיךָ נֶעֶרְמוּ מַיִם **נִצְּבוּ** כְמוֹ־נֵד נֹזְלִים קָפְאוּ תְהֹמֹת בְּלֶב־יָם". ובני ישראל עומדים נצבים וצופים, שמות יד יג: "וַיֹּאמֶר מֹשֶׁה אֶל־הָעָם אַל־תִּירָאוּ **הִתְיַצְּבוּ** וּרְאוּ אֶת־יְשׁוּעַת ה' אֲשֶׁר־יַעֲשֶׂה לָכֶם הַיּוֹם וכו' ". בנס זה היו וחמישים מכות עפ"י הדרשה בהגדה.

19. להביט קדימה

לא להביט אחורה, רק קדימה לצפות ולקוות

פן יקרה לנו חלילה, מה שקרה ל ...

**תשובה:** לאשת לוט שהפכה לנציב מלח, בראשית יט כו: "וַתַּבֵּט אִשְׁתּוֹ מֵאַחֲרָיו וַתְּהִי **נְצִיב** מֶלַח".

20. אל אלוהי ישראל

חלקת שדה קנה

בבואו שלם

... הציב בה

להודות לה'

**תשובה:** יעקב שמציב מזבח בחזרתו לארץ, בראשית פרשת וישלח פרק לג: "וַיָּבֹא יַעֲקֹב שָׁלֵם עִיר שְׁכֶם אֲשֶׁר בְּאֶרֶץ כְּנַעַן בְּבֹאוֹ מִפַּדַּן אֲרָם וַיִּחַן אֶת פְּנֵי הָעִיר: וַיִּקֶן אֶת חֶלְקַת הַשָּׂדֶה אֲשֶׁר נָטָה שָׁם אָהֳלוֹ מִיַּד בְּנֵי חֲמוֹר אֲבִי שְׁכֶם בְּמֵאָה קְשִׂיטָה: וַיַּצֶּב שָׁם מִזְבֵּחַ וַיִּקְרָא לוֹ אֵל אֱלֹהֵי יִשְׂרָאֵל"

21. למרגלות ההר

זכו להיות באותו מעמד

כולם יחדיו כאיש ...

**תשובה:** כאיש אחד. עם ישראל במעמד סיני, שמות יט יז: "וַיּוֹצֵא מֹשֶׁה אֶת־הָעָם לִקְרַאת הָאֱלֹהִים מִן־הַמַּחֲנֶה **וַיִּתְיַצְּבוּ** בְּתַחְתִּית הָהָר". רש"י, שמות יט ב: "ויחן שם ישראל - כאיש אחד בלב אחד ".

22. תיקון החטא

בחטא מר ונמהר

חטא ישראל

עמוד משה על ראש ההר

... ... לקבל

**תשובה:** קבלת לוחות שניים. שמות פרשת כי תשא פרק לד: "וַיֹּאמֶר ה' אֶל מֹשֶׁה פְּסָל לְךָ שְׁנֵי לֻחֹת אֲבָנִים כָּרִאשֹׁנִים וְכָתַבְתִּי עַל הַלֻּחֹת אֶת הַדְּבָרִים אֲשֶׁר הָיוּ עַל הַלֻּחֹת הָרִאשֹׁנִים אֲשֶׁר שִׁבַּרְתָּ: וֶהְיֵה נָכוֹן לַבֹּקֶר וְעָלִיתָ בַבֹּקֶר אֶל הַר סִינַי וְנִצַּבְתָּ לִי שָׁם עַל רֹאשׁ הָהָר".

23. העברת ההנהגה

הגיעה השעה להעביר את התפקיד

מהמוציא למכניס, ומהרב ל ...

**תשובה:** לתלמיד. משה ויהושע תלמידו-ממשיכו, דברים לא יד: "וַיֹּאמֶר ה' אֶל־מֹשֶׁה הֵן קָרְבוּ יָמֶיךָ לָמוּת קְרָא אֶת־יְהוֹשֻׁעַ **וְהִתְיַצְּבוּ** בְּאֹהֶל מוֹעֵד וַאֲצַוֶּנּוּ וַיֵּלֶךְ מֹשֶׁה וִיהוֹשֻׁעַ **וַיִּתְיַצְּבוּ** בְּאֹהֶל מוֹעֵד". "משה מוציא (ממצרים) ויהושע מכניס (לארץ)".

24. לא תהיה לכם התנגדות

על העמים יפול פחדכם ו ...

איש לא יעמוד ...

כל המקום אשר בו תדרוך ... ...

יהיה ... כאשר דיבר ...

**תשובה:** מוראכם, בפניכם, כף רגלכם, שלכם, לכם. דברים פרק יא כה: "לֹא־**יִתְיַצֵּב** אִישׁ בִּפְנֵיכֶם פַּחְדְּכֶם וּמוֹרַאֲכֶם יִתֵּן ה' אֱלֹהֵיכֶם עַל־פְּנֵי כָל־הָאָרֶץ אֲשֶׁר תִּדְרְכוּ־בָהּ כַּאֲשֶׁר דִּבֶּר לָכֶם". וכן בדברים ז כד: "וְנָתַן מַלְכֵיהֶם בְּיָדֶךָ וְהַאֲבַדְתָּ אֶת־שְׁמָם מִתַּחַת הַשָּׁמָיִם לֹא־**יִתְיַצֵּב** אִישׁ בְּפָנֶיךָ עַד הִשְׁמִדְךָ אֹתָם".

בראשית רבתי פרשת ויצא – מי נצב לפני מי[[2]](#footnote-2)

... וראה עומד ליעקב אבינו.[[3]](#footnote-3) ודבר הקב"ה ליעקב: יעקב בני, בזאת העת נצבתי עליך, עד אשר יתייצבו בניך לפני, שנאמר: "והנה ה' נצב עליו" (בראשית כח יג).[[4]](#footnote-4) וישראל: "ויתיצבו בתחתית ההר" (שמות יט יז), "אתם נצבים היום" (דברים כט ט).[[5]](#footnote-5)

שבת שלום ואתם נצבים

לשנים רבות בטוב ובנעימים

מחלקי המים

מים אחרונים: השורש יצ"ב או נצ"ב מופיע גם פעמים רבות בנ"ך וראוי למחקר, ואנו התמקדנו במופעיו בתורה.

1. העיקר הוא [טפכם](http://www.mayim.org.il/80_Nitzavim/pdf/Nitzavim_73.pdf), להם הקדשנו כבר דף מיוחד בשנה האחרת. בזכות "טפכם" שבפסוק, בזכות הבל פיהם של תינוקות בית רבן המקיים את העולם (מסכת שבת קיט ע"ב), אנו נצבים לקראת סיום מחזור נוסף של קריאת התורה, סמוכים ובטוחים לקראת הימים הנוראים, ולפיכך נקדיש למוטיב נצ"ב את הדף. מסתבר ש"ניצב" או "נצבים" בצורותיהן השונות, מהשורש יצ"ב או נצ"ב, מופיע מספר לא מבוטל של פעמים במקרא, בתורה בפרט, ואנו מבקשים לערוך מסע-חידון קצר שימחיש לצעירים (ולמבוגרים) את עוצמתה של מילה זו הניצבת ועומדת איתן במקרא. [↑](#footnote-ref-1)
2. פטור בלא מדרש אי אפשר, אז נסיים במדרש שכבר הזכרנו בקצרה בדברינו אתם נצבים, אשר מחבר בין שלושה מה"נצבים" שראינו לעיל: חלום יעקב, מעמד הר סיני ופרשתנו. [↑](#footnote-ref-2)
3. משה רואה, ראו במקור שם. [↑](#footnote-ref-3)
4. ראו בראשית רבה סט ג על פסוק זה, משל המינקת שְׁשָׁחָה מעל התינוק והדיון מי מתקיים על מי, האדם על אלוהיו או אלהים על מאמיניו. והמסקנה שם: "א"ר יוחנן: הרשעים מתקיימין על אלוהיהם ... אבל הצדיקים אלוהיהם מתקיים עליהם". [↑](#footnote-ref-4)
5. הקב"ה ניצב ע"ג יעקב ובניו, מרגע "ארמי אובד אבי" שנאלץ לגלות לחרן, עד שיתבגרו, יצאו ממצרים, יתייצבו במעמד הר סיני ובשנית "אתם נצבים" בערבות מואב ערב הכניסה לארץ ישראל. מכאן ואילך יש לעם ישראל אחריות של מי שניצב בכוחות עצמו, כלפי פנים וחוץ וגם ביחסו עם הקב"ה: "אתם נצבים לפני ה' אלהיכם" ולא עוד הוא ניצב מעליכם. [↑](#footnote-ref-5)